Fi triqti mill-istazzjoni lejn iċ-ċentru ta' Firenze kelli kunflitt ta' ħsibijiet: bejn l-eċitament li daqstant tard f'ħajti ser immiss ir-realtà ta' din il-belt tant maħbuba fost dawk li jħobbu l-arti iżda wkoll kemmxejn ta' biżà mill-fatt li fi ftit ħin dik l-immaġini idealiżżata ta' belt meraviljuża setgħat tisfaxxa fix-xejn. Għal mument l-immaġinazzjoni u r-realtà lletikaw b'qilla sħiħa ġewwa fija. F'dawk il-passi bdejt nirrealiżża kemm għalkemm mingħalija "naf ħafna" dwar l-arti, biss ma kontx naf x'qed jistennieni wara dawk l-ewwel ħitan. Lura xi snin ilu diġà kelli nkun hemm biss għal xi raġuni jew oħra, jien u Stephanie konna għamilna bookings ħżiena! Oħti bdiet tirrakkuntali x'kien ġej għalija imma jien, dieħel ġo dik il-ħolma li ħlomt spiss u li issa kont ser nikxifha, bħal qishom ingħalquli widnejja. Bħalissa ninsab hawn lura f'kamarti ġewwa, jew aħjar, fuq l-għatba tal-isbaħ belt fid-dinja iżda l-memorja ta' Firenze għadha tberren bi ħlewwa waqt li nisma l-melodija ħelwa, b'xi kliem kemmxejn patetiċi, ta' 'Firenze Santa Maria Novella' ta' Pupo. Laqtuni numru ta' affarijiet minn din il-belt. Tgħoġobni l-kelma 'sakra'. F'Firenze trid tkun lest tisker bl-arti sakemm anki tasal tmur f'rokna tirremetti u terġa tmur tisker… L-ewwel sakra lili ġietni hekk kif wara l-mixja mill-istazzjon għal Via dei Calzaiuoli , sibt il-Katidral ta' Santa Maria del Fiore hemm, quddiemi, ġigantesk, goff, kważi kważi jmur lil hinn minn kull proporzjon li l-uman jista' jitħadded dwaru. Spiċċajt b'ħalqi miftuħ, forsi bħal meta kien skorja Totti kontra s-Sampdoria snin ilu . Bqajt b'ħalqi miftuħ ukoll quddiem il- Bisteccha Fiorentina tat-' Trattoria Angiolino' , irrakkomandata b'saħħa minn sieħbi Gabriel. L-istess effett kellu l-ġelat tal-ġelaterija GROM kif irrakkomandat minn sieħbi Simon. Bħal dejjem, fittixt li nsib lill-poplin fil-belt iżda nammetti li ma kinetx xi ħaġa faċli hawnhekk. Għalhekk ukoll, il-kunċert spettakolari ta' Lorenzo Cherubini, a.k.a. Jovanotti fl-istadjum tal-Franchi, tani nifs. Hemm stajt induq togħma tajba tal-poplu Fiorentin. Nammetti li qam ġismi xewk xewk nismahom ikantaw il-kanzunetta ta' Pupo b'vuċi waħda qabel ftuħ il-kunċert. L-aħħar li kont rajtu kien fil-Luxol wara Limestone Kick. Joffri spettaklu komplut. Jovanotti jirnexxielu jgħaqqad l-arti tal-mużika ma' dik kontemporanja viżiva kif ukoll element qawwi ta' teatru u film. Il-mużika u speċjalment il-kitba ta' Cherubini tgħaddili ħafna enerġija u nħoss li dan il-mument għeni nerġa nispira ruħi sabiex inġib lura dak li ħaddieħor qatel fija. Fl-aħħar jiem ġewwa Firenze, laqtuni żewġ graffiti li kienu jgħidu xi ħaġa tipo "Fermate la città vetrina" u "Occupa le case" . Messaġġi li bħal qisu kkonfermawli li dak li ħassejt tul dawn il-ħamest ijiem kien minnu: filwaqt li Firenze hija belt li ma tħallilekx għażla ħlief li tisker fl-arti, fil-perfezzjoni arkitettonika, skultura u maestrija, ma tgħamililekx faċli ssib lir-ruħ tal-Fiorentini tal-llum. Bil-flus xtrajt il-biljetti biex stajt nidħol l- Uffizi u anki l- Galleria dell'Accademia . Bil-flus u bi stennija fi kjuwijiet twal tista' tgawdi l-arti klassika, dik istituzzjonaliżżata imma lill-poplu Fiorentin trid tistinka biex issibu. Skantajt kemm nies lesti jqattgħu siegħat twal fil-qilla tax-xemx sabiex jidħlu jieħdu selfie ma' David jew jqattgħu ħames minuti quddiem it-'Twelid ta' Venere' ta' Botticelli. Mumenti sbieħ tara dawn il-klassiċi quddiem għajnejk u tiskopri oħrajn li forsi qatt ma tkun smajt bihom iżda nasal naqbel li Firenze hija kemmxejn ta' vetrina fejn l-istituzzjoni tal-arti tinħass aktar mill-espressjoni libera tal-poplu. Nistħajjel li huwa diffiċli għal artist kontemporanju li ma jħossux fgat minn tant tjubija tar-Rinaxximent. Ħadt gost ninduna li kien hemm l-proġett 'Human' ta' Gormley għalkemm ma sibniex ħin immorru narawh. In-nuqqas tal-kontemporanju lokali f'belt daqstant kbira jinħass u nħoss li huwa argument importanti f'kuntest ta' belt tant sinjura b'arti li għamlet x-xorti tal-Ewropa u anki tar-razza umana. Nittama li għandi żball, filwaqt li nestendi l-argument għal fuq il-Belt tiegħi. Ħadt gost inżur xi bottegi u nibda' diskursati ma' ħaddiema jew imprendituri ta' ħwienet. L-arti hija dik li sseħħ ta' kuljum minn dawn in-nies. Fost dawn insemmi lil Michele ta' Move On | Finest Beer Best Vinyl , lit-tlett tfajliet ġewwa Quelo Bar , lill- Contempo Records , lill-bottegi tal-ġilda ġewwa l-Bażilika ta' Santa Croce, lix-xufiera tal-varji 'buses' u lill-ħaddiema fit- Trattoria Gustoleo . Il-graffiti, fil-maġġoranza artistiċi, li jitħallew tul it-toroq ukoll huma sinjal tal-poplu tal-llum. Forsi huwa mpossibbli ssir taf belt b'daqstant storja f'ħamest ijiem aħseb u ara lil niesha imma ma nistax niċħad li sirt inħobb lil Firenze xorta waħda. Belt miżgħuda bi sbuħija li ironikament għandha bżonn rinaxximent; twelid ġdid f'dak li huwa llum biex hekk kif diskuss f'dan l-artiklu , ma tkunx belt mużew imma belt ħajja bit-Toscani u t-talenti kontemporanji tagħhom.